รง.ผลิตหมูรายใหญ่สหรัฐ “ไทสันฟู้ดส์อิงค์” ประกาศปิดชั่วคราว พบพนง.ติด“โควิด” กว่า 500 ราย
รง.ผลิตหมูรายใหญ่สหรัฐ “ไทสัน ฟู้ดส์ อิงค์” ประกาศปิดชั่วคราว พบพนง.ติด “โควิด” กว่า 500 ราย
29 พ.ค. 2563

บริษัทไทสัน ฟู้ดส์ อิงค์ ผู้ผลิตเนื้อสัตว์รายใหญ่ของสหรัฐ เปิดเผยว่า ทางบริษัทจะปิดโรงงานผลิตเนื้อหมูในรัฐไอโอวาเป็นการชั่วคราว หลังพบพนักงานของโรงงานแห่งนี้ติดเชื้อไวรัสโควิด-19 เพิ่มอีกจำนวนมาก โดยการปิดโรงงานครั้งนี้เกิดขึ้นเพียงหนึ่งเดือนหลังจากประธานาธิบดีโดนัลด์ ทรัมป์ได้สั่งให้บรรดาโรงงานผลิตเนื้อสัตว์ยังคงเปิดทำการต่อไป เพื่อป้องภันภาวะอาหารขาดแคลนภายในประเทศในช่วงเวลาที่ไวรัสโควิด-19 ยังคงแพร่ระบาด
เจ้าหน้าที่ของรัฐไอโอวาเปิดเผยว่า พนักงานจำนวน 555 คนที่โรงงานสตรอม เลค ของบริษัทไทสัน ฟู้ดส์ ติดเชื้อโควิด-19 ซึ่งพนักงานดังกล่าวคิดเป็นสัดส่วนประมาณ 22% ของจำนวนพนักงานทั้งหมด
ทั้งนี้ ไทสัน ฟู้ดส์ จะระงับการชำแหละเนื้อหมูที่โรงงานแห่งนี้ และจะระงับการแปรรูปเนื้อสัตว์ในช่วง 2 วันข้างหน้านี้ โดยทางบริษัทจะกลับมาดำเนินการอีกครั้งในสัปดาห์หน้า หลังจากทำความสะอาดและฆ่าเชื้อในโรงงานแล้ว
ข้อมูลด้านอุตสาหกรรมบ่งชี้ว่า โรงฆ่าสัตว์สตรอม เลค ของไทสัน ฟู้ดส์ มีกำลังผลิตในการชำแหละเนื้อหมูได้สูงสุดถึง 17,250 ตัวต่อวัน ซึ่งตัวเลขดังกล่าวคิดเป็นสัดส่วนประมาณ 3.5% ของกำลังการผลิตในสหรัฐก่อนเกิดการแพร่ระบาดของโรคโควิด-19